รู้จัก FPT บริษัทเทคโนโลยี ใหญ่สุดในเวียดนาม
เรื่องราวของ FPT Corporation เป็นอย่างไร  ทำไมนักลงทุนต่างชาติถึงให้ความสนใจ มากขนาดนี้ ? ลงทุนแมนจะเล่าให้ฟัง
27 ต.ค. 2564

รู้จัก FPT บริษัทเทคโนโลยี ใหญ่สุดในเวียดนาม /โดย ลงทุนแมน
ถ้าเราพูดถึงบริษัทเทคโนโลยียักษ์ใหญ่ของโลก เราคงนึกถึง Facebook, Google หรือ Apple
แต่ในภูมิภาคเอเชียตะวันออกเฉียงใต้ มีอยู่หนึ่งบริษัทเทคโนโลยีที่รายได้กำลังเติบโตอย่างก้าวกระโดด บริษัทนั้นมีชื่อว่า “FPT Corporation” จากประเทศเวียดนาม
FPT Corporation เป็นบริษัทเทคโนโลยีที่ใหญ่ที่สุดของเวียดนาม ทำธุรกิจผู้จัดจำหน่ายโปรแกรมคอมพิวเตอร์ ซอฟต์แวร์หลังบ้าน รวมถึงบริการคลาวด์ ซึ่งก็มีคู่ค้าเป็นบริษัทใหญ่ระดับโลก ไม่ว่าจะเป็น Toshiba, Unilever, IBM หรือ Microsoft
ปัจจุบัน FPT Corporation มีมูลค่าบริษัทมากถึง 1.3 แสนล้านบาท และถูกจัดอยู่ในดัชนี VN30 หรือหุ้นใหญ่ที่สุด 30 บริษัทของประเทศเวียดนาม
ที่น่าสนใจก็คือ ถ้าเราดูจากสัดส่วนผู้ถือหุ้นของชาวต่างชาติ หรือ Foreign Room ของบริษัทจะเต็มสัดส่วนตลอดเวลา สะท้อนให้เห็นว่านักลงทุนต่างชาติ ให้ความสนใจกับหุ้นของบริษัทนี้เป็นจำนวนมาก
แล้วเรื่องราวของ FPT Corporation เป็นอย่างไร 
ทำไมนักลงทุนต่างชาติถึงให้ความสนใจ มากขนาดนี้ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
FPT Corporation ถูกก่อตั้งขึ้นในปี 1988 หรือราว 33 ปีก่อน จากนักวิทยาศาสตร์ 13 คน 
โดยกลุ่มนักวิทยาศาสตร์เหล่านี้ ตั้งใจที่จะสร้างบริษัทที่มีความก้าวหน้าทางนวัตกรรมใหม่ ๆ ด้วยเป้าหมายที่จะเปลี่ยนแปลงเวียดนามให้กลายเป็นประเทศที่พัฒนาด้วยศักยภาพของเทคโนโลยี
หนึ่งในผู้ก่อตั้งของ FPT Corporation อย่างคุณ Truong Gia Binh มีความเชี่ยวชาญในด้าน วิทยาศาสตร์และคณิตศาสตร์ ซึ่งเขาก็ได้ไอเดียในการเริ่มธุรกิจให้บริการทางด้านซอฟต์แวร์และ อินเทอร์เน็ต ตั้งแต่ยุค 1990s
จุดเปลี่ยนสำคัญของบริษัทคือตอนที่พวกเขาได้รับเลือกให้เป็นผู้ผลิตซอฟต์แวร์อิสระให้กับบริษัทเทคโนโลยียักษ์ใหญ่อย่าง IBM ในปี 2001
ทำให้หลังจากนั้นเป็นต้นมา FPT ก็เริ่มมีลูกค้าระดับ Microsoft และ Amazon เข้ามาเป็นพันธมิตรทางธุรกิจมากขึ้น
และจากการที่ FPT มีพาร์ตเนอร์เป็นบริษัทเทคโนโลยีใหญ่ ก็ได้ทำให้พวกเขาได้เรียนรู้วิธีการคิดค้นนวัตกรรม เช่น การผลิตซอฟต์แวร์อย่าง Hyper Automation หรือ แช็ตบอตอัจฉริยะ เรียกว่า akaBot ที่มีการตอบโต้ที่แม่นยำได้เป็นเจ้าแรก ๆ ในภูมิภาค
จากการรายงานของบริษัท ระบุว่า akaBot มีความแม่นยำในการตอบโต้ข้อความเกือบ 100% 
ซึ่งความแม่นยำของระบบอัจฉริยะดังกล่าว มีแนวโน้มจะช่วยลดค่าใช้จ่ายทางธุรกิจที่เกี่ยวข้องกับการโต้ตอบกับลูกค้าได้มากถึง 73% รวมถึงช่วยลดเวลาทำงานที่ซ้ำ ๆ เกือบ 90%
โดยกลุ่มลูกค้าของ akaBot ก็มีตั้งแต่บริษัทใหญ่ในเวียดนาม
อย่าง Vinamilk, Vietcombank, TPBank หรือแม้กระทั่ง Central Retail ธุรกิจค้าปลีกยักษ์ใหญ่จากประเทศไทย ก็ได้เป็นลูกค้าของบริษัทแห่งนี้ เช่นกัน
ทั้งหมดนี้ จึงทำให้ FPT Corporation เป็นหนึ่งในบริษัทที่เติบโตได้แบบก้าวกระโดดในช่วงทศวรรษที่ผ่านมา
โดยปัจจุบัน บริษัทได้ขยายบริการไปมากกว่า 45 ประเทศทั่วโลก รวมถึงมีการขยายกิจการไปยังธุรกิจ เช่น โทรคมนาคมและเทคโนโลยีสารสนเทศ อีกด้วย
เราลองมาดูบริษัทหรือธุรกิจสำคัญ ภายใต้ FPT Corporation
- FPT Software Company Limited ธุรกิจส่งออกซอฟต์แวร์ ให้คำปรึกษาและบริการด้านซอฟต์แวร์ อย่างเช่น ศูนย์ข้อมูล ความปลอดภัยทางไซเบอร์ และการให้บริการคลาวด์
- FPT Information System Company Limited ธุรกิจให้บริการระบบบริหารองค์กรและการจัดสรรทรัพยากรของธุรกิจ (ERP) เช่น ธนาคาร และเฮลท์แคร์
- FPT Telecom Joint Stock Company ทำธุรกิจเกี่ยวกับโทรคมนาคม จัดจำหน่ายและกระจายสินค้าไอที ให้บริการด้านอินเทอร์เน็ตมือถือ และสัญญาณโทรทัศน์
แล้วผลประกอบการ FPT Corporation ที่ผ่านมาเป็นอย่างไร ?
 
ปี 2018 รายได้ 34,315 ล้านบาท กำไร 3,864 ล้านบาท
ปี 2019 รายได้ 40,884 ล้านบาท กำไร 3,868 ล้านบาท
ปี 2020 รายได้ 44,105 ล้านบาท กำไร 5,229 ล้านบาท
 
รายได้เติบโตเฉลี่ย 13% ต่อปี
กำไรเติบโตเฉลี่ย 16% ต่อปี
โดยสัดส่วนรายได้ทั้งหมดของบริษัทในปี 2020 แบ่งออกได้เป็น
56% มาจากธุรกิจการขายซอฟต์แวร์ บริการคลาวด์เซอร์วิส และค่าปรึกษาด้านไอที 
39% มาจากธุรกิจเกี่ยวกับโทรคมนาคม 
7% มาจากธุรกิจการศึกษา
และด้วยความที่ FPT Corporation เป็นบริษัทเทคโนโลยีเพียงไม่กี่บริษัทในประเทศเวียดนามและสามารถสร้างการเติบโตได้ดี ตลอดระยะเวลาที่ผ่านมา
จึงทำให้ทั้งนักลงทุนชาวเวียดนามเอง รวมถึงนักลงทุนต่างชาติ ต่างสนใจเข้ามาถือหุ้นในบริษัทแห่งนี้ ซึ่งสัดส่วนการลงทุนของชาวต่างชาตินั้น ก็มากถึง 49% เรียกได้ว่าเต็มสัดส่วน Foreign Room ขั้นสูงที่สุดอยู่ตลอดเวลา
ถึงตรงนี้ เราก็คงสรุปได้ว่า FPT Corporation ถือเป็นอีกหนึ่งบริษัทระดับภูมิภาคที่น่าสนใจ
จากทั้งการพัฒนาซอฟต์แวร์ ไปจนถึงธุรกิจการให้บริการต่าง ๆ ที่ล้วนเกี่ยวข้องกับเทคโนโลยีสมัยใหม่ แถมยังมีลูกค้าในมือเป็นบริษัทชั้นนำ
ปัจจุบัน FPT Corporation มีมูลค่าบริษัท 1.3 แสนล้านบาท
มีมูลค่าเพิ่มขึ้นเป็น 5.2 เท่า เมื่อเทียบกับ 5 ปีที่แล้ว
ก็น่าติดตามว่าบริษัทแห่งนี้ จะสร้างการเติบโตไปได้อีกไกลแค่ไหน
อีกมุมหนึ่ง ก็อดคิดไม่ได้เลยว่าเมื่อไร จะมีบริษัทแบบนี้ในตลาดหลักทรัพย์ บ้านเราบ้าง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
-​​https://www.gartner.com/reviews/market/robotic-process-automation-software/vendor/fpt/product/akabot-platform